Document ID: 32003R0315

32003R0315
L 046/9
JURNALUL OFÍCIAL AL UNIUNII EUROPENE
REGULAMENTUL (CE) NR. 315/2003 AL COMISIEI
din 19 februarie 2003
de modificare a Regulamentului (CE) nr. 1227/2000 de stabilire a normelor de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, cu privire la potențialul de producție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 2585/2001 (2), în special articolele 10 și 15,
întrucât:
(1)
Pentru a permite statelor membre să continue plata ajutoarelor până la sfârșitul unui exercițiu financiar, este necesar să se modifice normele privind cheltuielile aferente perioadei dintre 1 iulie și 15 octombrie, prevăzute de Regulamentul (CE) nr. 1227/2000 al Comisiei (3), astfel cum a fost modificat ultima dată prin Regulamentul (CE) nr. 2191/2002 (4).
(2)
În special, trebuie să se țină seama de noțiunea de validare a cheltuielilor, în conformitate cu definiția din articolul 79 din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5).
(3)
Trebuie să se adapteze, de asemenea, dispozițiile privind punerea în aplicare a mecanismului de efectuare a alocărilor financiare în timpul exercițiului financiar.
(4)
Trebuie să se adapteze, de asemenea, formatul standard de prezentare a datelor și informațiilor pe care statele membre trebuie să le transmită Comisiei.
(5)
De asemenea, trebuie să se țină seama de constrângerile speciale legate de ritmul de punere în aplicare a planurilor de restructurare și reconversie, iar aplicarea normelor privind suprafețele trebuie adaptată în consecință.
(6)
Regulamentul (CE) nr. 1227/2000 trebuie modificat în consecință.
(7)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 1227/2000 se modifică după cum urmează:
1.
Articolul 15 alineatul (2) primul paragraf se înlocuiește cu următorul text:
„(2) Prin derogare de la alineatul (1), statele membre pot să prevadă posibilitatea plății în avans către producători a ajutorului pentru o anumită măsură, înainte ca aceasta să fie pusă în aplicare, cu condiția ca punerea în aplicare să fi fost demarată și ca beneficiarul să fi constituit o garanție egală cu 120 % din valoarea ajutorului. În sensul Regulamentului (CEE) nr. 2220/85, obligația se referă la punerea în aplicare a măsurii respective până la sfârșitul celui de-al doilea an de recoltă de la plata avansului.”
2.
Articolul 15a alineatul (2) primul paragraf se înlocuiește cu următorul text:
„(2) Prin derogare de la alineatul (1), statele membre pot să prevadă posibilitatea plății în avans către producători a ajutorului pentru toate măsurile prevăzute în cererea de ajutor, înainte ca aceste măsuri să fie puse în aplicare, cu condiția ca punerea în aplicare să fi fost demarată și ca beneficiarul să fi constituit o garanție egală cu 120 % din valoarea ajutorului. În sensul Regulamentului (CEE) nr. 2220/85, obligația se referă la punerea în aplicare a măsurii în cauză până la sfârșitul celui de-al doilea an de recoltă după plata avansului.”
3.
Articolul 16 alineatul (1) se înlocuiește cu următorul text:
„(1) Statele membre transmit Comisiei, până la 30 iunie a fiecărui an, cu privire la sistemul de restructurare și reconversie:
(a)
o declarație de cheltuieli efectiv realizate pe perioada exercițiului financiar în curs, precum și suprafața totală aferentă;
(b)
o declarație de cheltuieli validate pe perioada exercițiului financiar în curs, precum și suprafața totală aferentă;
(c)
orice cereri ulterioare de finanțare a cheltuielilor din exercițiul financiar în curs, care depășesc alocările financiare acordate în conformitate cu articolul 14 alineatul (1) din Regulamentul (CE) nr. 1493/1999, precum și suprafața totală aferentă fiecărui caz;
(d)
cheltuielile estimative modificate, precum și suprafețele totale aferente, pentru următoarele exerciții financiare, până la sfârșitul perioadei prevăzute pentru punerea în aplicare a planurilor de restructurare și reconversie, în conformitate cu alocarea pentru fiecare stat membru.”
4.
Articolul 17 se înlocuiește cu următorul text:
„Articolul 17
(1) Pentru fiecare stat membru, cheltuielile efectiv realizate și declarate pentru un anumit exercițiu financiar trebuie finanțate în limitele sumelor notificate Comisiei, în conformitate cu articolul 16 alineatul (1) litera (a), cu condiția ca totalul acestor sume să nu depășească suma alocată statului membru în conformitate cu articolul 14 alineatul (1) din Regulamentul (CE) nr. 1493/1999.
(2) Statele membre redactează declarația menționată la articolul 16 alineatul (1) litera (b) numai în cazul în care suma pe care au declarat-o în conformitate cu articolul 16 alineatul (1) litera (a) este cel puțin egală cu 75 % din suma alocată în conformitate cu articolul 14 alineatul (1) din Regulamentul (CE) nr. 1493/1999.
(3) Cererile prezentate de statele membre în conformitate cu articolul 16 alineatul (1) litera (c) sunt acceptate pe bază pro rata, utilizând sumele disponibile după deducerea, pentru toate statele membre, a totalului sumelor notificate în conformitate cu articolul 16 alineatul (1) litera (a) și a sumelor declarate în conformitate cu articolul 16 alineatul (1) litera (b), din suma totală alocată statelor membre în conformitate cu articolul 14 din Regulamentul (CE) nr. 1493/1999. Comisia comunică statelor membre, în cel mai scurt timp după 30 iunie, în ce măsură pot fi acceptate cererile lor.
(4) Fără a aduce atingere alineatelor (1) și (2), în cazul în care suprafața totală notificată în conformitate cu articolul 16 alineatul (1) litera (a) este mai mică decât numărul de hectare indicate în alocarea pentru exercițiul financiar, acordată statului membru în conformitate cu articolul 14 alineatul (1) din Regulamentul (CE) nr. 1493/1999, cheltuielile declarate pentru exercițiul financiar respectiv trebuie finanțate până la o limită egală cu suprafața totală notificată, înmulțită cu valoarea medie a ajutorului pe hectar; această cifră se calculează ca un raport între suma alocată statului membru în conformitate cu articolul 14 alineatul (1) din Regulamentul (CE) nr. 1493/1999 și numărul de hectare prevăzute.
Această sumă nu poate depăși în nici un caz cheltuielile declarate în conformitate cu articolul 16 alineatul (1) litera (a).
În sensul punerii în aplicare a prezentului alineat, se aplică o toleranță de 5 % suprafeței totale notificate, în comparație cu cea prevăzută în alocarea pentru exercițiul financiar respectiv.
(5) În cazul în care cheltuielile efectiv realizate de un stat membru în timpul unui anumit exercițiu financiar sunt mai mici de 75 % din sumele prevăzute la alineatul (1), cheltuielile care vor fi recunoscute pentru următorul exercițiu financiar, precum și suprafața aferentă, se reduc cu o treime din diferența dintre acest prag și cheltuielile efectiv realizate în timpul exercițiului financiar respectiv.
(6) Această reducere nu se ia în considerare pentru cheltuielile care vor fi recunoscute pentru exercițiul financiar următor celui în care s-a făcut reducerea.
(7) Sumele rambursate de producători, în conformitate cu articolele 15 sau 15a, se deduc din cheltuielile care se finanțează.
(8) Trimiterile la un anumit exercițiu financiar se referă la plățile efectiv realizate de statele membre între 16 octombrie și 15 octombrie a anului următor.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 februarie 2003.

Labels: 7
6